Worcester F 80 Distinctiones

250 Tempus

Tempus triplex est, presens, preteritum, et futurum. De quo vide supra, capitulo [245] de Surgere. Item tempus proprie sumptum dicitur mora motus rerum mutabilium, sed large sumptum dicitur quelibet duracio.

¶ Est igitur presens tempus obseruandum propter multa. Primo quia vtile ad merendum, [2] Cor. 6[:2]: *Ecce nunc tempus acceptabile*.

¶ Tempus quod magis valet, magis est eligendum. Modo valent opera penitentie, sed postmodum non. Sicut medicinalia

/fol. 307vb/

valent infirmanti, post mortem non, Rom. 13[:11]: *Scientes* quia *hora est jam nos de somno surgere*. Psal. [118:126]: *Tempus faciendi, Domine*.

¶ Secundo, quia breue a Deo[[1]](#footnote-1) quod non habemus de toto nisi nunc, Job 14[:1]: *Homo natus de muliere, brevi vivens tempore*. Qui habet longam viam et breue tempus festinat, aliter non perueniet. Nos autem longum iter habemus ad celum et breue. Iccirco non est insistendum modo ocio et lasciuiis, sed recte vie, [1] Cor. 7[:29]: *Itaque, fratres, tempus breve est*. Sed heu quia Job 24[:23] dicitur de homine quod *Dedit ei Deus* locum *pœnitentiæ*, *et* ipse *abutitur eo in superbiam*.

¶ Tercio, quia mutabile stultus foret viator qui haberet pulchrum mane et expectaret vesperam ad itinerandum. Sic est de iuuene qui expectat penitere vsque in senectutem, quia morbus intenditur, natura debilitatur, diabolus magis insidiatur, consuetudo difficilius vincitur, et mutatur miserator magis irritatur, Eccli. 18[:26]: *A mane usque ad vesperam immutabitur*. Item Gal. 6[:10]: *Dum tempus habemus, operemur bonum ad omnes*. Exemplum de sacerdote citato ad curiam Romanam qui noluit ire in hieme propter frigus, nec in vere propter seminationem, nec in estate propter calorem, nec in autumpno propter frugum collectionem.

¶ Quarto quia irrecuperabile si amiseris vestem uel sanitatem poteris recuperare, sed tempus non. Ideo Sap. 2[:5]: *Transitus est tempus nostrum*. Umbra[[2]](#footnote-2) vna et eadem non mouetur continue sed ad quemlibet motum corporis. Desunt vna vmbra et alia incipit. Sic tempus continue corumpitur et generatur. Nam preteritum non redit, futurum non habemus, presens iam transit, sed heu quia *nescit* homo *quod tempus preteriet, et mors* apropinquat, Eccli. 11[:20].

¶ Quinto, quia oportet de tempore reddere rationem. Si enim esset tuum et amittens illud portare posses, illud tollerabilius ac quia mutuo illud accipis, oportet de eo computare, Tre. 1[:15]: *Vocavit adversum me tempus*. Sed seruus condempnatur reddens Domino pecuniam absque lucro, Matt. 25[:13-30], quid dicturus est qui nescit quid fecit de ea. Ideo, Eccli. 4[:23]: *Fili*, serva *tempus, et devita a malo*. Sed heu quia Eccli. 20[:7] dicitur *Lascivus et imprudens*

/fol. 308ra/

*non servabunt tempus*.

¶ Est autem aliud tempus post istud, sed valde malum quod est dampnatorum in infernorum, quod est fugiendum. Primo, quia tenebrosum, Eccle. 11[:8]: *Si multis[[3]](#footnote-3) annis vixerit homo, meminisse debet tenebrosi temporis*.

¶ Secundo, quia angustiosum quia torquebitur in anima et corpore, Eccli. 5[:8]: *Non tardes converti ad Dominum*, per penitentiam, ne *differas de die*. Ne forte sit sicut cultellus in quo scribitur,[[4]](#footnote-4) cras dabor et non hodie, sed in crastino idem scriptum. Subito, enim, veniet ira illius et in tempore vindicte, id est, in inferno, disperdet te.

¶ Tercio, quia imperpetuum, Mich. 2[:3]: *Non ambulabitis superbi:* quia *tempus pessimum est*. Malum in amissione glorie, peius[[5]](#footnote-5) in affliccione pene, sed pessimum in continuacione, Eccle. 9[:12]: *Nescit homo finem suum; sed sicut pisces capiuntur hamo*, *sic* in *homines in tempore malo*.

¶ Item, est tempus bonorum in celo quod summe appetendum est. Primo, quia gaudiosum propter absenciam omnis mali, Eccle. 3[:4]: *Tempus flendi*, scilicet, in hac vita, *et tempus ridendi,* in gloria.

¶ Secundo, quia abundantissimum propter plenitudinem omnis boni, quia ipse Deus erit merces nostra magna nimis, Eccli. vltimo [51:38]. Igitur [1] Pet. 5[:6]: *Humiliamini sub manu potenti Dei, ut vos exaltet in tempore visitationis.*

¶ Tercio, quia perpetuum propter carenciam teri, [Gal.] vltimo [6:9]: *Bonum autem facientes, non deficiamus: tempore enim suo metemus*.

1. a Deo ] Lambeth, F 128 *om.* F 80. [↑](#footnote-ref-1)
2. umbra ] F 128 adds here: Hic nota secundum Magistrum in *Libro sex principiorum*, [↑](#footnote-ref-2)
3. multis ] F 128 *corr.* nulle F 80, Lambeth. [↑](#footnote-ref-3)
4. [seal; seal-impression | British Museum](https://www.britishmuseum.org/collection/object/H_1867-1115-12) [↑](#footnote-ref-4)
5. peius ] Lambeth, F 128 *corr.* per eius F 80. [↑](#footnote-ref-5)